Գիշերային ընտանիք

**«Գիշերային ընտանիք»** (), ամերիկյան «Ռիկ և Մորտի» մուլտսերիալի վեցերորդ եթերաշրջանի չորրորդ սերիան։ Դրվագի սցենարը գրել է Ռոբ Շրեբը, իսկ ռեժիսորը Ջեյքոբ Հեյրն է։

Դրվագի պրեմիերան կայացել է 2022 թվականի սեպտեմբերի 25-ին՝ Cartoon Network-ի Adult Swim բաժնում։

## Սյուժե
Նախաճաշի ժամանակ տարեց գիտնական Ռիկ Սանչեսը ցույց է տալիս իր ընտանիքին (դստեր՝ Բեթի, փեսայի՝ Ջերիի, թոռնիկ Մորթիի և թոռնուհի Սամմերի) «Սոմնամբուլյատոր» կոչվող սարքը՝ որը կարող է ստիպել նրանց անգիտակից մարմիններին կատարել տարբեր աշխատանքներ այն ընթացքում, երբ նրանք քնած են։ Այդ սարքի ազդեցության տակ գտնվող մարմինները կոչվում են «Գիշերային անձեր»։

Բոլորը որոշում են օգտվել սարքից, որպեսզի իրենց մարմինները քնի ընթացքում կատարեն բոլոր այն աշխատանքները, որոնք նրանք չեն ուզում անել արթուն ժամանակ, Ջերիից բացի, որը լավ է վերաբերվում իր «Գիշերային Ջերիին»։ Որոշ ժամանակ անց «Գիշերային Սամմերը» «Գիշերային Ջերիի» միջոցով ընտանիքին է փոխանցում մի խնդրանք՝ լվանալ ապսեներից սննդի մնացորդները, քանի որ դրանք հետո դժվարությամբ են մաքրվում։ Ռիկը կատաղում է և հատուկ կեղտոտում է ճաշասեղանը, որպեսզի «Գիշերային ընտանիքը» մաքրի այն։ Պատասխան հարվածի ձևով «գիշերային ընտանիքը» կոտրում է տան ողջ սպասքը։ Ի պատասխան՝ Ռիկը ստեղծում է 110 %-ով չկոտրվող ամանեղեն՝ հրաժարվելով «Գիշերային Սամմերի» պահանջներին ենթարկվելուց։

Առավոտյան ընտանիքը պարզում է, որ «Գիշերային ընտանիքը» տան ողջ կահույքը դուրս է հանել և թաքցրել է «Սոմնամբուլյատորում»։ «Գիշերային Սամմերը» հռչակում է իրեն որպես «Գիշերային ընտանիքի» առաջնորդ և ստրկացնում է ողջ ընտանիքին՝ ստիպելով նրանց աշխատել և՛ գիշերը, և՛ ցերեկը։ Մի գիշեր Ջերին օգնություն է խնդրում «Գիշերային Ջերիից», և վերջինս ազատում է ընտանիքին։ Նրանք փախչում են «Գիշերային Սամմերից», սակայն հետապնդման ժամանակ մեքենաները բախվում են, ինչի հետևանքով միայն Ռիկն է մնում գիտակցության մեջ։ «Գիշերային Ջերին» առաջարկում է Ռիկին ընդունել «Գիշերային Սամմերի» պայմանները, սակայն Ռիկը հրաժարվում է, և «Գիշերային Սամմերը» քնաբերով ընտանիքին ընկղմում է հավերժական քնի մեջ։

Վերջաբանի տեսարանում «Գիշերային ընտանիքից» բռնագրավում են մեքենան հարկերը չվճարելու պատճառով։ Տնային անվերջանալի միօրինակ աշխատանքից հոգնած՝ «Գիշերային ընտանիքը» ոչնչացնում է «Սոմնամբուլյատորը»՝ արթնացնելով իրական ընտանիքին։ Սակայն վերջիններս սարսափով պարզում են, որ իրենց քնի ընթացքում իրենց սիրելի Choco Taco պաղպաղակը ընդմիշտ հանվել է վաճառքից։

## Արտադրություն
Վեցերորդ եթերաշրջանի թողարկումից առաջ ոչ պաշտոնապես բացահայտվել էին դրվագների վերնագրերը, այդ թվում՝ «Գիշերային ընտանիք»-ը։ Սեպտեմբերի 19-ին և 21-ին հրապարակվել էին ընդլայնված մանրակերտ պատկերները։ Սկզբում նախատեսվում էր, որ դրվագը կցուցադրվի կիրակի, սեպտեմբերի 25-ին՝ երեկոյան ժամը 11-ին ԱՄՆ-ում և առավոտյան ժամը 4-ին Մեծ Բրիտանիայում։

Adult Swim-ի ՅուԹյուբյան ալիքում Inside The Episode: «Night Family» տեսանյութում «Ռիկ ու Մորտի» սերիալի համահեղինակ Դեն Հարմոնը բացատրում է, որ դրվագի գաղափարը ձևավորվել էր տարիներ շարունակ։ Սցենարի վրա աշխատելու ընթացքում Ռոբ Շրեբը տվել էր հետևյալ հարցը․ «...իսկ եթե Սամմերը դառնա դրվագի գլխավոր չարագործը՞»։ Չար Սամմերի հայտնվելու հեռանկարը ի հայտ էր եկել դեռևս 2021 թվականի օգոստոսին՝ Սամմերին հնչյունավորող դերասանուհի Սամմեր Հրեմմերի ակնարկից հետո։

## Բարձրացված թեմաներ և մշակութային հղումներ
Դրվագի վերնագիրը հղում է դեպի Ռոդ Սերլինգի սարսափ հեռուստասերիալին՝ «Գիշերային պատկերասրահ» (Night Gallery)։ Դրվագի սկզբում հնչող բանաստեղծությունը Թոմաս Էլիոթի «Fragment of an Agon» ստեղծագործությունն է։ Դրվագում օգտագործվող «Դեմոնոիդ» տերմինը ծագում է «Դեմոնոիդ։ Մահվան դեսպան» (1981 թվական) մեքսիկական սարսափ ֆիլմից։

Մի շարք հրատարակություններ նշել են, որ դրվագը որոշ տարրերով հիշեցնում է Apple TV+ հարթակով ցուցադրվող «Բաժանում» (2022 թվականից) սերիալը։

## Վարկանիշ և ընկալում
Կարծիքների հարթակ Rotten Tomatoes-ում դրվագը ստացել է 100% հավանության վարկանիշ՝ 7 հիման վրա՝ միջինում 8.3/10 գնահատականով։ Միևնույն ժամանակ, «Գիշերային ընտանիք» դրվագը ԱՄՆ-ում դիտել է մոտ 300 հազար մարդ։

Կորի Փլանթը (Inverse-ից) համեմատել է դրվագը Ջորդան Փիլի «Մենք» (2019) ֆիլմի և «Բաժանում» սերիալի հետ՝ գնահատելով դրվագի ծանր սարսափային թեմատիկան, որը, ըստ նրա, ընդգծվել է Ռայան Էլդերի երաժշտական նվագակցության միջոցով։

Den of Geek կայքի հեղինակ Ջո Մաթարը նշել է, որ Սմիթերի տանը տեղի ունեցող պատմությունը հաջողված է։ Նա նաև ընդգծել է, որ գիտաֆանտաստիկ գաղափարները ճիշտ են աշխատում, և սա այն դրվագներից է, որտեղ ընտանիքի ներսում առկա հակակրանքն ու կապվածությունը լավ հավասարակշռված են։

Collider-ի լրագրող Մարկո Վիտո Օդդոն դրվագը համարել է սեզոնի ամենաթույլը, սակայն միևնույն ժամանակ նշել է, որ «զվարճալի է դիտել, թե ինչպես են Սմիթերի ընտանիքի երկու տարբերակները պայքարում իրենց կյանքի նկատմամբ վերահսկողության համար»։

WinterIsComing.net կայքում (FanSided-ի դուստր նախագիծ) Ռիչարդ Ուրկիզան դրվագին տվել է «A» գնահատական՝ հայտարարելով, որ սա սեզոնի լավագույն դրվագն է այդ պահի դրությամբ՝ իր հումորով, հետաքրքիր պատմությամբ և լավ ընտրված կոնցեպտով։

Մայք Զերֆելդը դրվագին տվել է 5-ից 4 աստղ՝ գրելով, որ դրա սկիզբը հիշեցնում է «Գրիֆիններ» սերիալը, սակայն այնուհետև զարգանում է դոմինոյի էֆեկտով կառուցված սյուժեով և «հիշվող պատմությամբ»։

### Պարգևներ և մրցանակներ

## Ծանոթագրություններ

Կատեգորիա:2022 մուլտֆիլմեր